Seun slaan glo pa met ysterpyp doodFoto: Reaction Unit South Africa ŉ 48-jarige KwaZulu-Natalse man is Maandagaand in Verulam in hegtenis geneem nadat hy na bewering sy pa met ŉ ysterpyp doodgeslaan het. Reaction Unit South Africa het in ŉ verklaring gesê veiligheidsbeamptes het omstreeks 19:48 ŉ oproep ontvang van ŉ vrou wat gesê het sy het bloedspatsels in haar buurman se huis opgemerk en hy word vermis. Veiligheidsbeamptes is na die toneel op Bridgefordweg in Mount View ontplooi en het een van die buurman se seuns by sy huis aangetref. Hy het aan die veiligheidsbeamptes gesê hy het by die huis gekom en sy broer gevra waar sy pa is. Sy broer het vir hom gesê sy pa is deur ŉ onbekende persoon in ŉ rooi motor opgelaai en het nog nie teruggekeer huis toe nie. Die seun het egter agterdogtig geraak toe hy bloed in die erf opgemerk het. Hy het die veiligheidsbeamptes gewys hoe ŉ bloedspoor na die gesin se aanbiddingsplek op die perseel lei en daar het hulle die bebloede liggaam van sy pa met sy gesig na bo gevind. Foto: Reaction Unit South Africa Luidens die verklaring is paramedici na die toneel ontbied, maar daar was niks wat vir die man gedoen kon word nie en hy is dood verklaar. “Hy het diep wonde aan sy gesig, kop en bors opgedoen en sy kakebeen en een van sy ribbes was gebreek,” lui die verklaring. Die man se ander seun is op die toneel in hegtenis geneem. “Toe veiligheidsbeamptes hom ondervra het, het hy gesê hy het sy pa met ŉ ysterpyp vermoor tydens ŉ rusie oor die voorbereiding van kos vir die gesin se drie honde.” Aldus Reaction Unit het die verdagte jare gelede glo tydens ŉ rusie die gesin se huis afgebrand. “Hy het saam met sy pa en broer in die afgebrande huis gewoon nadat sy ma verlede jaar aan nierversaking oorlede is. Hy was tydelik in diens as ŉ verwer.” Kapt. Nqobile Gwala, woordvoerder van die polisie, het bevestig ŉ 48-jarige man is in hegtenis geneem in verband met die moord op ŉ 68-jarige man. Hy sal binnekort in die hof verskyn. Die verdagte se naam kan nie bekendgemaak word voordat hy in ŉ hof verskyn het nie. Die oorledene se naam word intussen ook weerhou om nie die verdagte te identifiseer nie.